section_heading: Povijest elektrane
paragraph_text: Izgradnja ove elektrane seže još u doba uoči Drugog svjetskog rata, točnije 1941. kada je počela izgradnja vodoprivrednog tunela između Mostarskog blata i Bišća polja, u dolini rijeke Neretve. Nakana ovog objekta bila je zaštita od velikih voda. Izgradnja ovog tunela završena je 1947. Krajem 1970-ih godina nastaje višenamjenski projekt korištenja Mostarskog blata. Iako je bio stavljen na popis prioriteta za korištenje tehničke pomoći Ujedinjenih naroda, te je bila stvorena poslovna zajednica jedinica lokalne samouprave (Lištica, danas Široki Brijeg, Mostar i Čitluk) i elektroprivrede, vodoprivrede i poljoprivrede, od projekta nije bilo ništa. Tek 1997. JP Elektroprivreda Hrvatske zajednice Herceg Bosne ponovno inicira gradnju ovog projekta koji je ujedinjavao zaštitu od poplava i korištenje vode u proizvodnji električne energije. Pripremni radovi počeli su 2006. Izgradnja je trajala četiri godine, a u njoj je sudjelovalo 45 tvrtki, najvećim dijelom iz BiH te iz Hrvatske. Elektrana je svečano puštena u rad 13. svibnja 2010. Hidroelektranom upravlja i održava ju Elektroprivreda Hrvatske zajednice Herceg Bosne.